Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 683/12/5505	Liptovský Mikuláš, 5.4.2013
EEČ : 2-39-148-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno b Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: poľnohospodárka
Od augusta 2010, s výnimkou mesiaca máj, jún, august, september, október, december 2011, február, máj, jún, október, november, december 2012, január, február, marec, kedy zaplatila na výživnom po 50,- €, júla 2011, kedy zaplatila na výživnom 25,- €, augusta 2012, kedy zaplatila na výživnom 20,- €, neplatí výživné na svoje maloleté deti XXXXX, nar. XXXXX a XXXXX, nar. XXXXX, pretože je nezamestnaná a je poberateľkou dávky v hmotnej núdzi a výška výživného jej bola určená rozsudkom Okresného súdu Ružomberok sp. zn. XXXXX a rozsudkom Okresného súdu Liptovský Mikuláš sp. zn. XXXXX vo výške 30% zo sumy životného minima na nezaopatrené neplnoleté dieťa mesačne podľa Zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov na každé maloleté dieťa vždy do 20. dňa v mesiaci vopred, do rúk otca XXXXX, nar. XXXXX, bytom XXXXX, a tak za uvedené obdobie mu dlhuje na výživnom najmenej 917,06 €.

lebo nie je tento skutok trestným činom a nie je dôvod na postúpenie veci

Odôvodnenie:
	Vyšetrovateľ Okresného riaditeľstva PZ, odboru kriminálnej polície v Liptovskom Mikuláši uznesením ORP-XXXXX začal podľa § 199 ods. 1 Trestného poriadku trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b/ Tr. zákona pre skutok uvedený vo výrokovej časti tohto uznesenia.
	Po skončení vyšetrovania mi vyšetrovateľ predložil spisový materiál s návrhom, aby na obvinenú bola podaná obžaloba. 
	Preskúmaním spisového materiálu som zistila, že návrh vyšetrovateľa nie je dôvodný a to z nasledovných dôvodov.
	Obvinená ku skutku, ktorý sa jej kladie za vinu uviedla, že je si vedomá, že má súdom určené výživné vo výške 30% zo sumy životného minima na nezaopatrené neplnoleté dieťa. Výživné platí nepravidelne. Od augusta 2010 sú deti u otca, kedy si ich zobral na prázdniny, ale už jej ich nevrátil a v súčasnej dobe sú deti zverené do starostlivosti otcovi. Nikdy nepracovala, pretože sa starala o maloleté deti, je evidovaná na úrade práce s prestávkou, keď pracovala na dohodu. Poberá dávku v hmotnej núdzi vo výške 181,37 €, z ktorých platí 50,- € na obidve deti a to od mája 2011, s výnimkou novembra 2011, januára, marca, apríla, júla, septembra 2012, kedy nezaplatila výživné vôbec. Nemá dostatok finančných prostriedkov, aby platila na výživné.
	Z výpovede XXXXX, otca maloletých detí vyplýva, že o deti sa stará od 6. 8. 2010 a bývalá manželka na deti neplatí pravidelne, ale sporadicky, tak ako jej bolo určené súdom.
	Z rozsudku Okresného súdu XXXXX vyplýva, že súd schválil rodičovskú dohodu, že maloleté deti sa zverujú do starostlivosti otca a obvinená sa zaviazala prispievať na výživu svojich detí výživným vo výške 30% zo sumy životného minima na nezaopatrené neplnoleté dieťa podľa Zákona č. 601/2003 Z. z. o životnom minime v znení neskorších predpisov, vždy do 20. dňa v mesiaci, do rúk otca.
	XXXXX súdu Liptovský XXXXX bolo určené, že obvinená je povinná prispievať na svoje maloleté deti na každé vo výške 30% zo sumy životného minima na nezaopatrené neplnoleté dieťa podľa § 2 písm. c/ zák. č. 601/2003 Z. z. o životnom minime a o zmene a doplnení niektorých zákonov vždy do 20. dňa kalendárneho mesiaca vopred. Z pripojených poštových poukážok vyplýva, že obvinená od augusta 2010 do 31. 12. 2010 nezaplatila žiadne výživné, v roku 2011 zaplatila výživné v mesiacoch máj, jún, august, september, október, december vo výške 50,- € na obe deti a v júli 2011 vo výške 25,- € spolu na obe deti, v roku 2012 zaplatila v mesiacoch február, máj, jún, október, november, december po 50,- € na obidve deti, v auguste 2012 20,- € na obidve deti, v roku 2013 zaplatila po 50,- € v januári, februári a v marci (súčasťou spisu nie je doklad o zaplatení výživného za marec 2013, ale telefonicky od obvinenej som zistila, že uhradila výživné vo výške 50,- € 27. 3. 2013). 
	Prečinu zanedbania povinnej výživy podľa § 207 ods. 1, ods. 3 písm. b/ Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného a čin spácha závažnejším spôsobom konania.
	Podľa § 138 písm. b/ Tr. zákona závažnejším spôsobom konania sa rozumie páchanie trestného činu po dlhší čas, pričom podľa súdnej praxe je to viac ako 12 mesiacov. 
	Z listinných dôkazov, najmä zo správy Úradu práce, soc. vecí a rodiny v Ružomberku vyplýva, že obvinená bola v evidencii uchádzačov o zamestnanie od 1. 5. 2008 do 31. 3. 2011. Od 1. 4. 2011 bola vyradená z evidencie, pretože nastúpila do zamestnania a pracovala pre obec XXXXX do 30. 9. 2011. Od 1. 4. 2012 pracuje na dohodu o vykonávaní malých obecných služieb. V období od 16. 10. 2009 do 30. 4. 2010 bola zamestnaná, pričom jej čistá mzda predstavovala 208,- €. Tiež bola zamestnaná na dohodu od 3. 7. 2009 do 31. 12. 2009, pričom jej príjem za celé obdobie bol 99,60 €. V roku 2011 poberala dávky v hmotnej núdzi v mesiacoch január, február, marec, apríl, november, december vo výške 118,30 € a v mesiacoch máj až október 2011 vo výške 63,07 €. V roku 2012 poberala dávky v hmotnej núdzi vo výške 118,30 €, v mesiacoch január až marec a od apríla do novembra 2012 vo výške 181,37 €. Dávka v hmotnej núdzi pozostáva zo sumy 60,50 € - dávka pre jednotlivca, 2,- € príspevok na zdravotnú starostlivosť, 55,80 € príspevok na bývanie, 63,07 aktivačný príspevok za vykonávanie menších obecných služieb. Dávka v hmotnej núdzi je jej vyplácaná aj v súčasnej dobe. 
	Podľa Opatrenia Ministerstva práce, soc. vecí a rodiny z 18. júna 2010 o úprave súm životného minima, suma životného minima pre jednotlivca predstavuje sumu 185,38 €, podľa opatrenia z 23. júna 2011 sumu 189,83 € a z 20. júna 2012 sumu vo výške 194,58 €. Výška životného minima sa mení vždy k 1. júlu toho ktorého roka. 
	Vyhodnotením všetkých dôkazov možno konštatovať, že obvinená nemá také zamestnanie, aby mala dostatok finančných prostriedkov, poberá len dávky v hmotnej núdzi, z ktorých sa snaží v poslednej dobe pravidelne platiť výživné a preto nemožno jej konanie, keď neplatila výživné, kvalifikovať ako úmyselné, ba ani z nedbanlivosti, lebo finančné prostriedky, ktoré má pre seba na živobytie jej nedovoľujú zaplatiť ani čiastku 30% zo sumy životného minima a napriek tomu výživné na deti platí vo výške 50,- €. 
	Keďže konanie obvinenej nemožno podradiť pod skutkovú podstatu prečinu zanedbania povinnej výživy podľa § 207 ods. 1, ods. 3 písm. b/ Tr. zákona, nie je jej konanie trestným činom a nie je dôvod na postúpenie veci.
	Týmto rozhodnutím nie sú dotknuté nároky otca detí na náhradu nezaplateného výživného, tieto si môže uplatniť v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka